《绍定闽寇平上功省府黄伯》
宋代·郑清之

君莫愁，君莫愁，
不龟澼絖能封侯。君莫愁，
君莫愁。腰六相印一侯裘。
看渠涎颡与躄足，千金信矣壶中流。
荻花江月正佳耳，青衫浪泣琵琶舟。
短衣楚制乃翁喜，未必挽弓右丁字。
貂蝉本是侍臣冠，有时出自兜鍪裹。
虽然万户将军臂，夜逢醉尉头抢地。
卖薪愚妇轻买臣，不信读书有奇事。
世间众万无定容，桃笙木棋唯所逢。
秋来桂菊黄金丛，千机锦绣开芙蓉。
西风也解作富贵，岂必桃李专春风。
得时失据自甘苦，姑置是事天梦梦。
君莫愁，君莫愁，
双手试扪舌在不。

作者简介：郑清之（1176—1251）南宋大臣。初名燮，字德源、文叔，别号安晚，庆元道鄞县（今浙江宁波）人。嘉泰二年进士及第。历官光禄大夫，左、右丞相，太傅，卫国公（齐国公）等。淳祐末年，元兵大举侵宋，郑清之进十龟元吉箴劝帝励精图治，未能实施，而后退仕隐居，諡忠定，著有《安晚集》六十卷。